Молла Саь1ид-Паша Эндерихь бехачу нохчаша лоруш стаг вара. Исмайлин Дудин г1иллакхаш, оьздангалла, нахаца тарвала хууш хилар дийцинера цунна нохчаша. Пайхамаран заманара масалш далош, ша деана г1уллакх генара дуьйна долийра цо, вайн замана кхаччалц дахдина. Хаийтира ша нохчийн Даьрг1а юьртара схьавалар долуш хилар, шайн дайша нохчий лоруш хилла хилар. Исмайлин Дудас баркалла элира цунна и машарна а, масла1атна а юкъаволарна. Хьолада а, куьпчи а волчу казакан Меньшиковн г1уллакх ледара дита йиш яц шен элира цо. Делахь а Эвтархойн Ахьмад х1инца а жима ву. Дахарх воьлла а валалале, бехк-гуьнахь доцуш цуьнан коча а веана, к1ант холча х1оттийна шун стага. Эвтархойн Ахьмад тасадаларшкахь а, дар-дацаршкахь а нисвелла ву. Амма кху тайпана латар цунна дуьххьара нисделла, ша цхьа дуьхьало ян бакъо йоцче а ваьккхина, юьхь-дуьххьал т1е герз тохар ца лайна цо. Сан накъостах а кхета ма деза шу, хадийра цуьнан къамел Исмайлин Дудас.